Shavkat Mirziyoev ayrim tuman va shahar hokimlariga hayfsan berdi

Shavkat Mirziyoev 7 iyun kuni xizmatlar ko'rsatishni rivojlantirish orqali aholi bandligini ta'minlash hamda daromadlarini oshirish chora-tadbirlari yuzasidan videoselektor yig'ilishi o'tkazdi. Bu haqda Prezident matbuot xizmati xabar berdi.
Qayd etilishicha, yig'ilishda tadbirkorlar xizmatlar sohasida asosan 3 ta masala – yer, bino va infratuzilma bilan bog'liq muammolarga duch kelayotgani ko'rsatib o'tilgan.
So'nggi ikki oyda 23 mingdan ziyod yer maydonlari savdoga chiqarildi, shundan 12 mingtasi yoki 60 foizi xizmat ko'rsatish joylarini tashkil etish uchun qo'yilgan. Bunda, 63 ta tuman va shaharda autsionga qo'yilgan yer uchastkalarining soni 100 tadan ko'p bo'lsa, 27 ta tumanda 10 taga ham yetmaydi.
Misol uchun, Navoiy, Shahrisabz, Qo'qon, xiva, Urganch shaharlari, Toshkent, Bo'stonliq, Bekobod, Kitob, Uzun tumanlarida savdoga qo'yilgan yerlar soni 10 tadan oshmaydi.
Shu bois, faoliyatida sustkashlikka yo'l qo'ygani uchun Navoiy, Shahrisabz, Qo'qon shaharlari, Toshkent, Bo'stonliq, Bekobod, Kitob, Uzun tumanlari hokimlariga nisbatan oxirgi marotaba hayfsan berish, ushbu tuman va shahar hokimlarining qurilish bo'yicha o'rinbosarlarini lavozimidan ozod etishga ko'rsatma berilgan.
Eslatib o'tamiz, Shavkat Mirziyoev 11 mart kuni sanoat kooperasiyasini rivojlantirish va ishlab chiqarishni mahalliylashtirish chora-tadbirlari yuzasidan videoselektor yig'ilishida qator tashkilot rahbarlariga hayfsan va qat'iy ogohlantirish bergandi.